U Domu kulture u Sonti juče je održan XIV po redu festival Vojvođanske tambure. Za najboljeg proglašen je Subotički tamburaški kvartet koji je osvojio 99 od mogućih 100 poena.

Ovaj tamburaški festival se svake godine seli iz mesta u mesto kroz Vojvodinu. Ove godine organizator je bila Muzička škola iz Apatina, a sami festivalski nastupi su održani u Domu kulture u Sonti gde radi istureno odeljenje ove škole.

Na festivalu su nastupili učenici muzičkih škola u kojima se uči tambura. Nastupili su solo tamburaši uz pratnju klavira, ali i kamerni sastavi i tamburaški orkestri. I ove godine na festivalu je nastupio i Subotički tamburaški kvartet kojeg je pripremila Sonja Berta.

Subotičani su ovom prilikom izveli "Play full pizzicato" (B. Britna), u aranžmanu Stipana Jaramazovića i Čardaši u D molu, u aranžmanu Tihomira Ranogajca.

Stručni žiri je nastup Subotičkog tamburaškog kvarteta ocenio sa 99 bodova od 100 mogućih i na taj način kvartet iz Subotice je ponovo zauzeo prvo mesto, čime je potvrdio svoj visoki kvalitet, koji traje.